b"\n_START_ARTICLE_\nJohn Broome\n_START_PARAGRAPH_\nJohn Broome (s\xc3\xbcndinud 1947 Kuala Lumpuris) on Briti filosoof ja majandusteadlane. _NEWLINE_Ta on Oxfordi \xc3\x9clikooli filosoofia emeriitprofessor.\n_START_SECTION_\nHaridus ja eluk\xc3\xa4ik\n_START_PARAGRAPH_\nJohn Broome l\xc3\xb5petas 1968. aastal  Cambridge'i \xc3\x9clikooli bakalaureusekraadiga matemaatikas ja majandusteaduses. Neli aastat hiljem kaitses ta Ameerika \xc3\x9chendriikides Massachusettsi Tehnoloogiainstituudis doktorikraadi majandusteaduses (1972). Seej\xc3\xa4rel  sai Broome majanduslektori t\xc3\xb6\xc3\xb6koha Londoni \xc3\x9clikoolis. Samas \xc3\xbclikoolis kaitses ta j\xc3\xa4rgmisel aastal magistrikraadi filosoofias. _NEWLINE_Londoni \xc3\xbclikoolist siirdus Broome Bristoli \xc3\x9clikooli 1979. aastal. Seal hakkas ta lugema majandusloenguid. Aastal 1992 valiti ta samas  \xc3\xbclikoolis majandus- ja filosoofiaprofessoriks. Aastal 1995 sai Broome filosoofiaprofessori koha \xc5\xa0otimaal asuvas Saint Andrewsi \xc3\x9clikoolis. _NEWLINE_Aastal 2000 valiti John Broome Oxfordi \xc3\x9clikooli White's Chair of Moral Philosophy auv\xc3\xa4\xc3\xa4rsele ametikohale. 2014. aastal ta emeriteerus.\n_START_SECTION_\nTeadus\n_START_PARAGRAPH_\nJohn Broome tegeles majandusteadusega kuni 1996. aastani. Sealtmaalt keskendus ta filosoofiale. Broome'i uurimisvaldkonnad on eetika, normatiivsus ja praktiline m\xc3\xb5istus._NEWLINE_Broome'i v\xc3\xa4itel on ta suurema osa oma elust uurinud inimelu v\xc3\xa4\xc3\xa4rtuse m\xc3\xb5istet ja selle tagamaid. See termin puudutab nii  moraalifilosoofe kui ka majandusteadlasi. Broome'i uurimist\xc3\xb6\xc3\xb6 sellel teemal  viis ta tagasi teoreetiliste alusteni, samal ajal ka edasi, otsimaks selle praktilisi rakendusi. Teoreetilised alused h\xc3\xb5lmavad ratsionaalse otsuse teooriat (theory of rational decision), mida k\xc3\xa4sitletakse nii filosoofias kui ka majandusteaduses. Praktiliste rakendusvaldkondade hulka kuuluvad n\xc3\xa4iteks meditsiin ja kliimamuutus._NEWLINE_Broome ise on t\xc3\xb6\xc3\xb6tanud m\xc3\xb5lemas mainitud rakendusvaldkonnas. Samuti on ta konsulteerinud Maailma Terviseorganisatsiooni ja Stern Review'd.  John Broome on kuulunud ka IPCC (Valitsustevaheline Kliimamuutuste Paneel)  hindamisraportide koostamise  kaasautorite hulka."